CELEX: 32021D1074
Language: bg
Date: 2021-06-18 00:00:00
Title: Решение (ЕС) 2021/1074 на Европейската централна банка от 18 юни 2021 година относно временното изключване на някои експозиции към централни банки от мярката за общата експозиция предвид пандемията от COVID-19 и за отмяна на Решение (ЕС) 2020/1306 (ЕЦБ/2021/27)

30.6.2021   
               
               
                  BG
               
               
                  Официален вестник на Европейския съюз
               
               
                  LI 230/1
               
            
         РЕШЕНИЕ (ЕС) [2021/1074] НА ЕВРОПЕЙСКАТА ЦЕНТРАЛНА БАНКА
         от 18 юни 2021 година
         относно временното изключване на някои експозиции към централни банки от мярката за общата експозиция предвид пандемията от COVID-19 и за отмяна на Решение (ЕС) 2020/1306 (ЕЦБ/2021/27)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 4, параграф 1, буква г) от него,
         като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (2), и по-специално член 429а от него,
         като има предвид, че:
         
                     (1)
                  
                  
                     С рамката „Базел III“ се въведе опростено, прозрачно отношение на ливъридж, което не е рисковобазирано, като надеждна мярка, допълваща рисковобазираните капиталови изисквания. Съгласно стандарта за отношението на ливъридж, публикуван от Базелския комитет за банков надзор (БКБН) през декември 2017 г. (наричан по-долу „стандартът за отношението на ливъридж на БКБН“), с цел да улесни прилагането на паричните политики, дадена юрисдикция може по своя преценка временно да изключи резервите в централната банка от мярката за експозицията при определянето на отношението на ливъридж при извънредни макроикономически обстоятелства.
                  
               
                     (2)
                  
                  
                     Стандартът за отношението на ливъридж на БКБН е приложен за първи път в законодателството на Съюза с Регламент (ЕС) № 575/2013. Член 430 от Регламент (ЕС) № 575/2013 задължава институциите да отчитат пред компетентните органи определена информация за отношението на ливъридж и компонентите му, а член 451 от посочения регламент изисква от институциите да оповестяват определена информация за тяхното отношение на ливъридж и за управлението на риска от прекомерен ливъридж.
                  
               
                     (3)
                  
                  
                     Регламент (ЕС) № 575/2013 е изменен с Регламент (ЕС) 2019/876 на Европейския парламент и на Съвета (3), наред с другото да отрази ревизиите на стандарта за отношението на ливъридж на БКБН, за да се осигури в международен план равнопоставеността на институциите, установени в Съюза, но извършващи дейност извън Съюза, и да се гарантира, че отношението на ливъридж продължава ефективно да допълва рисковобазираните капиталови изисквания. С Регламент (ЕС) 2019/876 се въведе изискване за отношението на ливъридж в допълнение към системата за отчетност и оповестяване на отношението на ливъридж. С посочения регламент също така се измени член 429а от Регламент (ЕС) № 575/2013, за да се въведе възможността за временно изключване на някои експозиции към централни банки от изчисляването на мярката за общата експозиция на институцията при извънредни обстоятелства и с цел да се улесни прилагането на паричните политики. Изискването за отношението на ливъридж следва да се рекалибрира съразмерно, за да се компенсира въздействието на изключването. Рекалирбирането следва да гарантира предотвратяването на рисковете за финансовата стабилност, засягащи съответните банкови сектори, както и запазване на устойчивостта, осигурена от отношението на ливъридж. Тези изменения в рамката за отношението на ливъридж, включително правото на преценка за изключване на някои експозиции към централни банки от мярката за общата експозиция, ще започнат да се прилагат на 28 юни 2021 г.
                  
               
                     (4)
                  
                  
                     Впоследствие Регламент (ЕС) № 575/2013 беше допълнително изменен с Регламент (ЕС) 2020/873 на Европейския парламент и на Съвета (4), за да се предвиди, наред с другото, че за целите на рекалибрирането на изискването за отношението на ливъридж компетентните органи, след консултация със съответната централна банка, определят датата, на която се счита, че са започнали извънредните обстоятелства и публично оповестяват тази дата.
                  
               
                     (5)
                  
                  
                     С оглед на пандемията от COVID-19 на 16 септември 2020 г. Европейската централна банка (ЕЦБ) определи, че съществуват извънредни обстоятелства, които оправдават изключването на експозициите към централните банки, изброени в член 500б, параграф 1, букви а) и б) от Регламент (ЕС) № 575/2013, от мярката за общата експозиция, за да се улесни прилагането на паричните политики (5). Изключването на тези експозиции се прилага до 27 юни 2021 г.
                  
               
                     (6)
                  
                  
                     Поради пандемията от COVID-19 и породилата се и продължаваща потребност от висока степен на приспособяване на паричната политика, което на свой ред зависи в изключително голяма степен от безпрепятственото функциониране на трансмисионния механизъм на паричната политика чрез банките, Управителният съвет счита, че такива извънредни обстоятелства оправдават временното изключване (до 31 март 2022 г.) на някои експозиции към централни банки от Евросистемата от изчисляването на мерките за общата експозиция на институциите съгласно член 429а, параграф 5 от Регламент (ЕС) № 575/2013.
                  
               
                     (7)
                  
                  
                     Очаква се, че изключването на някои експозиции към централни банки от мярката за общата експозиция съгласно член 429а, параграф 5 от Регламент (ЕС) № 575/2013 до 31 март 2022 г. ще помогне на кредитните институции да продължат да изпълняват ролята си за финансиране на реалната икономика, като същевременно се запазят основните елементи на пруденциалната регулаторна рамка по време на извънредния период на пандемията от COVID-19. Крайната дата 31 март 2022 г. беше избрана, за да се улесни прилагането на извънредните мерки на паричната политика, свързани с породената от пандемията от COVID-19 ситуация, включително предвидения понастоящем хоризонт на нетни покупки съгласно програмата за закупуване на активи в условията на извънредна ситуация, причинена от пандемия.
                  
               
                     (8)
                  
                  
                     Датата, на която се счита, че са започнали извънредните обстоятелства, се определя въз основа на края на последното тримесечие преди началото на мерките на паричната политика, свързани с пандемията от COVID-19. На 12 март 2020 г. ЕЦБ обяви облекчаване на условията за целеви дългосрочни операции по рефинансиране (ЦДОР III) за подпомагане на непрекъснатия достъп на фирмите и домакинствата до банкови кредити в условията на смущения и временен недостиг на финансиране, свързани с пандемията от COVID-19. На 18 март 2020 г. ЕЦБ обяви и програма за закупуване на активи в условията на извънредна ситуация, причинена от пандемия, в размер на 750 милиарда евро, за да се противодейства на сериозните рискове от смущения в трансмисионния механизъм на паричната политика и перспективите пред еврозоната, породени от пандемията. Поради това датата, на която се счита, че са започнали извънредните обстоятелства, е 31 декември 2019 г.
                  
               
                     (9)
                  
                  
                     Експозициите, които могат да бъдат изключени, обхващат монети и банкноти, които представляват законна валута в юрисдикцията на централната банка, и активи, представляващи вземания от централната банка, включително резерви, депозирани в централната банка, доколкото тези експозиции са от значение за трансмисията и следователно за осъществяването на паричната политика. Тези експозиции включват депозити по депозитното улеснение и салда по резервни сметки в Евросистемата, включително средства за покриване на изискванията за минимални резерви. Експозициите, представляващи вземания от централната банка, които не са свързани с осъществяването на паричната политика, не следва да бъдат изключвани от мярката за общата експозиция.
                  
               
                     (10)
                  
                  
                     В съответствие с член 429а, параграф 5 от Регламент (ЕС) № 575/2013 се проведе консултация с ЕЦБ в рамките на нейната функция, свързана с паричната политика, относно определянето на извънредните обстоятелства, които оправдават изключването на някои експозиции, и датата, на която се счита, че са започнали извънредните обстоятелства (6).
                  
               
                     (11)
                  
                  
                     Член 500б от Регламент (ЕС) № 575/2013, на който се основава Решение (ЕС) 2020/1306 (ЕЦБ/2020/44), се прилага до 27 юни 2021 г. Поради това е необходимо Решение (ЕС) 2020/1306 (ЕЦБ/2020/44) да бъде отменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            За целите на настоящото решение се прилагат определенията в Регламент (ЕС) № 575/2013. Прилагат се също така и следните определения:
            
                        1)
                     
                     
                        „Евросистема“ означава „Евросистема“ съгласно определението в член 2, точка 29 от Насоки (ЕС) 2015/510 на Европейската централна банка (ЕЦБ/2014/60) (7);
                     
                  
                        2)
                     
                     
                        „депозитно улеснение“ означава „депозитно улеснение“ съгласно определението в член 2, точка 21 от Насоки (ЕС) 2015/510 (ЕЦБ/2014/60);
                     
                  
                        3)
                     
                     
                        „резервни сметки“ означава „резервни сметки“ съгласно определението в член 2, точка 7 от Регламент (ЕС) 2021/378 на Европейската централна банка (ЕЦБ/2021/1) (8);
                     
                  
                        4)
                     
                     
                        „изисквания за минимални резерви“ означава „изисквания за минимални резерви“ съгласно определението в член 2, точка 2 от Регламент (ЕС) 2021/378 (ЕЦБ/2021/1);
                     
                  
                        5)
                     
                     
                        „значимо поднадзорно лице“ означава „значимо поднадзорно лице“ съгласно определението в член 2, точка 16 от Регламент (ЕС) № 468/2014 на Европейската централна банка (ЕЦБ/2014/17) (9).
                     
                  
         
            Член 2
            Определяне на съществуването на извънредни обстоятелства
            
               1.   За целите на член 429а, параграф 5 от Регламент (ЕС) № 575/2013 ЕЦБ определи, че при спазване на параграфи 2—5 от настоящия член съществуват извънредни обстоятелства, които оправдават изключването на експозициите към централната банка, изброени в член 429а, параграф 1, буква н), подточки i) и ii) от посочения регламент, от мярката за общата експозиция с цел да се улесни прилагането на паричните политики.
            
            
               2.   Счита се, че извънредните обстоятелства са започнали на 31 декември 2019 г.
            
            
               3.   По отношение на експозициите, изброени в член 429а, параграф 1, буква н), подточка ii) от Регламент (ЕС) № 575/2013, определянето се прилага за експозициите към централни банки от Евросистемата, свързани с депозити по депозитното улеснение или със салда по резервни сметки, включително средства за покриване на изискванията за минимални резерви.
            
            
               4.   Параграф 1 се прилага за периода, който започва на 28 юни 2021 г. и приключва на 31 март 2022 г.
            
            
               5.   Определянето, посочено в параграф 1, се прилага по отношение на всяка институция, която е значимо поднадзорно лице, установено в държава членка от еврозоната.
            
         
         
            Член 3
            Отмяна
            Решение (ЕС) 2020/1306 (ЕЦБ/2020/44) се отменя, считано от 28 юни 2021 г.
         
         
            Член 4
            Влизане в сила
            Настоящото решение влиза в сила на 28 юни 2021 г.
         
         
            Съставено във Франкфурт на Майн на 18 юни 2021 година.
            
               
                  Председател на ЕЦБ
               
               Christine LAGARDE
            
         
         
            (1)  Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (ОВ L 287, 29.10.2013 г., стр. 63).
         
            (2)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).
         
            (3)  Регламент (ЕС) 2019/876 на Европейския парламент и на Съвета от 20 май 2019 г. за изменение на Регламент (ЕС) № 575/2013 по отношение на отношението на ливъридж, отношението на нетното стабилно финансиране, капиталовите изисквания и изискванията за приемливи задължения, кредитния риск от контрагента, пазарния риск, експозициите към централни контрагенти, експозициите към предприятия за колективно инвестиране, големите експозиции, изискванията за отчетност и оповестяване и на Регламент (ЕС) № 648/2012 (ОВ L 150, 7.6.2019 г., стр. 1).
         
            (4)  Регламент (ЕС) 2020/873 на Европейския парламент и на Съвета от 24 юни 2020 г. за изменение на регламенти (ЕС) № 575/2013 и (ЕС) 2019/876 по отношение на някои корекции в отговор на пандемията от COVID-19 (ОВ L 204, 26.6.2020 г, стр. 4).
         
            (5)  Решение (ЕС) 2020/1306 на Европейската централна банка от 16 септември 2020 г. относно временното изключване на някои експозиции към централни банки от мярката за общата експозиция предвид пандемията от COVID-19 (ЕЦБ/2020/44) (ОВ L 305, 21.9.2020 г., стр. 30).
         
            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html
         
            (7)  Насоки (ЕС) 2015/510 на Европейската централна банка от 19 декември 2014 г. относно прилагането на рамката на паричната политика на Евросистемата (ЕЦБ/2014/60) (ОВ L 91, 2.4.2015 г., стр. 3).
         
            (8)  Регламент (ЕО) 2021/378 на Европейската централна банка от 22 януари 2021 г. относно прилагането на изисквания за минимални резерви (EЦБ/2021/1) (ОВ L 73, 3.3.2021 г., стр. 1).
         
            (9)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).